Istorya 32: An 10 nga Peste
KITAA an mga retrato. An tagsa hito nagpapakita han peste nga iginpadapat ni Jehova ha Ehipto. Ha siyahan nga retrato, makikita mo nga iginlamba ni Aaron an iya tungkod ha Salog Nilo. Han ginbuhat niya ito, nagin dugo an tubig ha salog. Salit, nagkamatay an mga isda, ngan nagbaho an salog.
Sunod, ginpagawas ni Jehova an mga pakla tikang ha Salog Nilo. Nagkaada hin mga pakla ha ngatanan nga lugar—ha mga hudno, karaha, higdaan, ngan ha bisan diin. Han nagkamatay an mga pakla, gintambak ito han mga Ehiptohanon, ngan nagbaho an bug-os nga nasud.
Katapos, iginlamba ni Aaron ha tuna an iya tungkod, ngan an tapotapo nahimo nga mga tagnok. Gudtiay ito nga insekto nga nalupad ngan nangangagat. Ito an ikatulo nga peste ha Ehipto.
Mga Ehiptohanon la an naapektohan han sumunod nga mga peste, diri upod an mga Israelita. An ikaupat nga peste amo an dagku nga langaw nga nagkasulod ha balay han ngatanan nga Ehiptohanon. An ikalima nga peste nakadaot ha mga hayop. Damu nga kabakahan, kakarnerohan ngan kakandingan han mga Ehiptohanon an nagkamatay.
Sunod, nagkuha hira Moises ngan Aaron hin agbon ngan iginsabrag ito tipaigbaw. Tungod hito, nagkaada maul-ol nga mga hubag an mga tawo ngan hayop. Ini an ikaunom nga peste.
Katapos hito, gin-alsa ni Moises an iya kamot, ngan nagpadara hi Jehova hin mga dalugdog ngan graniso. Ito an pinakamakusog nga bagyo hin graniso ha bug-os nga kasaysayan han Ehipto.
An ikawalo nga peste amo an daku nga panon han mga duron. Hito pa gud la nga panahon nagkaada hin sugad kadamu nga duron. Ginkaon hito an ngatanan nga waray madaot han mga graniso.
An ikasiyam nga peste amo an kasisidman. Tulo ka adlaw nga madulom gud an nasud, kondi malamrag ha lugar han mga Israelita.
Ha kataposan, ginsugo han Dios an iya katawohan nga magwisik hin dugo han nati nga kanding o karnero ha mga poste han ira purtahan. Katapos, inagi ha Ehipto an anghel han Dios. Kon nakikita han anghel nga may-ada dugo an purtahan, waray hiya ginpapatay hito nga balay. Kondi ha ngatanan nga balay nga waray dugo an mga poste, ginpapatay niya an suhag han mga tawo ngan hayop. Ini an ika-10 nga peste.
Katapos hinin ultimo nga peste, ginpalakat ni Paraon an mga Israelita. Andam na ha paglakat an katawohan han Dios, ngan hito mismo nga gab-i nagmartsa hira tipagawas ha Ehipto.
Eksodo kapitulo 7 tubtob 12.
Mga pakiana
- Pinaagi han mga retrato dinhi, isaysay an siyahan nga tulo nga peste nga iginpadapat ni Jehova ha Ehipto.
- Ano an kaibahan han siyahan nga tulo nga peste ha sumunod nga mga peste?
- Ano an ikaupat, ikalima, ngan ikaunom nga peste?
- Isaysay an ikapito, ikawalo, ngan ikasiyam nga peste.
- Ano an iginsugo ni Jehova ha mga Israelita antes han ikanapulo nga peste?
- Ano an ikanapulo nga peste, ngan ano an nahitabo katapos hito?
Dugang nga mga pakiana
- Basaha an Eksodo 7:19-8:23.
Bisan kon nasubad han mga mahiko han Ehipto an siyahan nga duha nga peste ni Jehova, katapos han ikatulo nga peste, napiritan hira nga karawaton an ano? (Eks. 8:18, 19; Mat. 12:24-28)
Paonan-o ipinakita han ikaupat nga peste an gahum ni Jehova ha pagpanalipod ha iya katawohan, ngan tungod hito ano an sadang abaton han katawohan han Dios samtang ginhuhulat nira an igintagna nga “daku nga kagol-anan”? (Eks. 8:22, 23; Pah. 7:13, 14; 2 Kron. 16:9)
- Basaha an Eksodo 8:24; 9:3, 6, 10, 11, 14, 16, 23-25; ngan 10:13-15, 21-23.
Pinaagi han Napulo nga Peste, ano an duha nga grupo nga nakilala, ngan paonan-o ini nakakaapekto ha aton panhunahuna hito nga mga grupo yana? (Eks. 8:10, 18, 19; 9:14)
Paonan-o nabulig ha aton an Eksodo 9:16 nga masabtan kon kay ano nga gintugotan ni Jehova hi Satanas nga magpabilin tubtob yana? (Roma 9:21, 22)
- Basaha an Eksodo 12:21-32.
Pinaagi han Paskua, paonan-o nagin posible nga matalwas an damu, ngan ano an ginpapadagawan hito? (Eks. 12:21-23; Juan 1:29; Roma 5:18, 19, 21; 1 Kor. 5:7)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn